title: Directiva 95/61/CE a Consiliului din 29 noiembrie 1995 de modificare a anexei II la Directiva 90/642/CEE de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume

text:
               03/Volumul 18

               RO

               Jurnalul Ofícial al Uniunii Europene

               63

         31995L0061

               L 292/27

               JURNALUL OFÍCIAL AL UNIUNII EUROPENE

      DIRECTIVA 95/61/CE A CONSILIULUI

   din 29 noiembrie 1995
   de modificare a anexei II la Directiva 90/642/CEE de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), în special articolul 1 alineatul (1),
   având în vedere propunerea Comisiei,
   întrucât Directiva 90/642/CEE a fost modificată pentru prima dată de Directiva 93/58/CEE (2), care prevedea în special întocmirea unei prime liste a conținuturilor maxime de anumite resturi de pesticide;
   întrucât, totuși, anumite date erau insuficiente la momentul respectiv pentru a permite stabilirea unor conținuturi maxime pentru anumite combinații de pesticide și culturi; întrucât, în acest caz, s-a stabilit o perioadă de patru ani în vederea generării datelor necesare, la sfârșitul căreia lipsa unor date satisfăcătoare ar conduce în mod normal la stabilirea unor valori corespunzătoare pragului de determinare adecvat;
   întrucât Comisia și Consiliul cu convenit, prin adoptarea Directivei 93/58/CEE, ca statele membre să obțină, în termen de un an, angajamentul tuturor părților interesate privind generarea datelor necesare; întrucât, în unele cazuri, nu s-a luat nici un angajament și, prin urmare, este deja posibilă stabilirea unor dispoziții corespunzătoare,
   ADOPTĂ PREZENTA DIRECTIVĂ:
   Articolul 1
   Anexa II la Directiva 90/642/CEE se modifică în conformitate cu anexa la prezenta directivă.
   Articolul 2
   Statele membre pun în aplicare actele cu putere de lege și actele administrative necesare pentru a se conforma prezentei directive până la 31 octombrie 1996.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 3
   Prezenta directivă intră în vigoare la data publicării în Jurnalul Oficial al Comunităților Europene.
   Articolul 4
   Prezenta directivă se adresează statelor membre.

      Adoptată la Bruxelles, 29 noiembrie 1995.

            Pentru Consiliu

            Președintele

         L. ATIENZA SERNA

      (1)  JO L 350, 14.12.1990, p. 71. Directivă, astfel cum a fost modificată ultima dată prin Directiva 95/38/CE (JO L 197, 22.8.1995, p. 14).

      (2)  JO L 211, 23.8.1993, p. 6.
   ANEXĂ
   1.   Clorotalonil
   În a doua coloană, denumită „Clorotalonil”, în următoarele grupe:
   „2. (V) LEGUME CULTIVATE PENTRU FRUNZE ȘI PLANTE AROMATICE”, „Lăptucă și plante similare”
   indicațiile „b” și „0,01*” corespunzătoare exemplelor de produse individuale se înlocuiesc cu cifra „0,01*”, introdusă la rubrica „Lăptucă și plante similare”.
   2.   Clorpirifos
   În a treia coloană, denumită „Clorpirifos”, la rubricile următoarelor produse:

               —

               „1. (VI) FRUCTE DIVERSE”, „Măsline”;

               —

               „2. (III) LEGUME CULTIVATE PENTRU FRUCT”, „Porumb zaharat”

         litera „(c)” se înlocuiește cu cifra „0,05*”.
   În aceeași coloană în grupa următoare:

      „2. (I) LEGUME RĂDĂCINOASE ȘI TUBERCULI”,

   litera „c” corespunzătoare pozițiilor „Sfeclă roșie”, „Păstârnac”, „Nap suedez” și „Napi” se elimină.
   În aceeași coloană, la rubricile următoarelor produse:

      „7. Hamei (uscat), inclusiv granule de hamei și praf neconcentrat de hamei”,

   litera „d” se înlocuiește cu cifra „0,1*”.
   3.   Cipermetrin
   În a cincia coloană, denumită „Cipermetrin, inclusiv alte amestecuri de compuși izomeri (suma de izomeri)”, în următoarele grupe:

               —

               „1. (V) BACE ȘI FRUCTE MICI”, „Alte fructe mici și bace (altele decât cele sălbatice)”;

               —

                  „2. (I) LEGUME RĂDĂCINOASE ȘI TUBERCULI”;

         indicațiile „c” și „0,05*” corespunzătoare exemplelor de produse individuale se înlocuiesc cu indicația „0,05,” inclusă la grupele menționate anterior.
   În aceeași coloană, la rubrica următoarelor produse:
   „2. (VII) LEGUME CULTIVATE PENTRU TULPINĂ”, „Fenicul”,
   litera „c” se elimină.
   4.   Deltametrin
   În a șasea coloană, denumită „Deltametrin”, la rubricile următoarelor produse:
   „1. (vi) FRUCTE DIVERSE”, „Kiwi”,
   litera „(c)” se elimină.
   5.   Imazalil
   În a noua coloană, denumită „Imazalil”, la următoarele grupe:
   „2. (III) LEGUME CULTIVATE PENTRU FRUCT”, „Solanacee”,
   indicațiile „a” și „0,02*” corespunzătoare exemplelor de produse individuale se înlocuiesc cu indicația „0,02*”,
   inclusă la grupa „Solanacee”.
   6.   Iprodion
   În a doua coloană, denumită „Iprodion”, la rubricile următoarelor produse:
   „2. (I) LEGUME RĂDĂCINOASE ȘI TUBERCULI”, „Țelină”;
   „2. (VII) LEGUME CULTIVATE PENTRU TULPINĂ”, Țelină;
   indicația „a” se elimină.
   7.   Permetrin
   În a unsprezecea coloană, denumită „Permetrin (suma de izomeri)”, la rubrica următorului produs:
   „1. (V) BACE ȘI FRUCTE MICI”, Fructe de pădure (altele decât cele sălbatice),
   litera „(c)” se înlocuiește cu cifra „0,05*”.
   În aceeași coloană, la rubricile următoarelor produse:

               —

               „1. (VI) FRUCTE DIVERSE”, „Măsline”;

               —

               „2. (I) LEGUME RĂDĂCINOASE ȘI TUBERCULI”, „Napi”;

               —

               „2. (IV) LEGUME BRASICACEE”, „Varză (cu inflorescență)”, „Broccoli”;

               —

               „2. (VII) LEGUME CULTIVATE PENTRU TULPINĂ”, „Fenicul”;

               —

               „4. Semințe oleaginoase”, „Semințe de floarea soarelui”,

         litera „(c)” se elimină.
   În aceeași coloană, în următoarea grupă:
   „1. (V) BACE ȘI FRUCTE MICI”, Alte fructe mici și bace (altele decât cele sălbatice).
   indicațiile „c” și „0,05*” corespunzătoare exemplelor de produse individuale se înlocuiesc cu cifra „0,05*” inclusă la grupa menționată anterior.
   În aceeași coloană, la rubrica următoarelor produse:

      „7. Hamei (uscat), inclusiv granule de hamei și praf neconcentrat de hamei”,

   litera „(d)” se înlocuiește cu cifra „0,1*”.
   8.   Benomil, carbenazim, triofanat-metil
   În a doua coloană, denumită „Benomil, carbenazim, triofanat-metil (sumă exprimată în carbenazim)”, la rubricile următoarelor produse:

               —

               „2. (V) LEGUME CULTIVATE PENTRU FRUNZE ȘI PLANTE AROMATICE”, „Năsturel” și „Cicoare”;

               —

                  „7. Hamei (uscat), inclusiv granule de hamei și praf neconcentrat de hamei”,

         litera „d” se înlocuiește cu cifra „0,1*”.
   În aceeași coloană, la rubrica următoarelor produse:
   „1. (VI) FRUCTE DIVERSE”, „Măsline”,
   litera „d” se elimină.
   9.   Maneb, mancozeb, metiram, propineb, zineb
   În a treisprezecea coloană, denumită „Maneb, mancozeb, metiram, propineb, zineb (sumă exprimată în CS2)”, în următoarea grupă:
   „1. (V) BACE ȘI FRUCTE MICI”, „Fructe de pădure (altele decât cele sălbatice)”,
   litera „(c)” se înlocuiește cu litera „c” pentru „Căpșuni” și cu cifra „0,05*” pentru „Altele”.
   În aceeași coloană, la rubricile următoarelor produse:

               —

               „2. (I) LEGUME RĂDĂCINOASE ȘI TUBERCULI”, „Sfeclă roșie”;

               —

               „2. (VII) LEGUME CULTIVATE PENTRU TULPINĂ”, „Anghinare”,

         litera „(c)” se elimină.
   În aceeași coloană, la rubrica următoarelor produse:
   „2. (V) LEGUME CULTIVATE PENTRU FRUNZE ȘI PLANTE AROMATICE”, „Năsturel”,
   litera „c” se înlocuiește cu cifra „0,05”.
   10.   Metamidofos
   În a paisprezecea coloană, denumită „Metamidofos”, la rubricile următoarelor produse:

               —

               „1. (V) BACE ȘI FRUCTE MICI”, „Struguri de masă și struguri de vin” și „Căpșune (altele decât cele sălbatice)”;

               —

               „2. (VI) LEGUME BRASICACEE”, „Varză pentru frunze”;

         litera „b” se înlocuiește cu cifra „0,01*”.
   11.   Procimidon
   În a cincisprezecea coloană, denumită „Procimidon”, la rubrica următoarelor produse:
   „1. (III) FRUCTE SEMINȚOASE”, „Mere”,
   litera „a” se înlocuiește cu cifra „0,02*”.
   În aceeași coloană, la rubrica următoarelor produse:
   „2. (II) LEGUME CULTIVATE PENTRU BULBI”, „Ceapă de primăvară”,
   litera „(a)” se elimină.
   12.   Conținuturi maxime de reziduuri aplicabile în special ceaiului (frunze și tulpini, uscate, fermentate sau în altă formă, de Camellia sinensis)
   În tabelul destinat în special ceaiului, la următoarele reziduuri de pesticide:

      „6. Bromopropilat”;

      „15. Flucitrinat (suma de izomeri)”;

      „18. Metidation”;

      „21. Profenofos”,

   litera „(d)” se înlocuiește cu cifra „0,1*”.


title: Directiva 98/5/CE a parlamentului European și a consiliului din 16 februarie 1998 de facilitare a exercitării cu caracter permanent a profesiei de avocat într-un stat membru, altul decât cel în care s-a obținut calificarea

text:
               06/Volumul 03

               RO

               Jurnalul Ofícial al Uniunii Europene

               24

         31998L0005

               L 077/36

               JURNALUL OFÍCIAL AL UNIUNII EUROPENE

      DIRECTIVA 98/5/CE A PARLAMENTULUI EUROPEAN ȘI A CONSILIULUI

   din 16 februarie 1998
   de facilitare a exercitării cu caracter permanent a profesiei de avocat într-un stat membru, altul decât cel în care s-a obținut calificarea
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 49 și articolul 57 alineatul (1) și alineatul (2) prima și a treia teză,
   având în vedere propunerea Comisiei (1),
   având în vedere avizul Comitetului Economic și Social (2),
   în conformitate cu procedura prevăzută la articolul 189b din tratat (3),

               (1)

               întrucât, în temeiul articolului 7a din tratat, piața internă presupune un spațiu fără frontiere interne și întrucât, în conformitate cu articolul 3 litera (c) din tratat, eliminarea între statele membre a obstacolelor în calea liberei circulații a persoanelor și serviciilor constituie unul dintre obiectivele Comunității; întrucât, pentru resortisanții statelor membre, aceasta presupune, în special, posibilitatea de a-și exercita profesia, cu titlu independent sau salariat, într-un alt stat membru decât cel în care și-au obținut calificările profesionale;

               (2)

               întrucât, în conformitate cu Directiva 89/48/CEE a Consiliului din 21 decembrie 1988 privind sistemul general de recunoaștere a diplomelor de licență eliberate pentru o perioadă de formare profesională de cel puțin trei ani (4), un avocat care este pe deplin calificat într-un stat membru poate deja impune recunoașterea diplomei sale în vederea stabilirii în alt stat membru pentru a exercita profesia de avocat sub titlul profesional folosit în acel stat; întrucât directiva menționată are ca obiectiv integrarea avocatului în profesie în statul membru gazdă și nu urmărește să modifice normele profesionale aplicabile în acel stat și nici să sustragă avocatul respectiv de la aplicarea acestor norme;

               (3)

               întrucât, în timp ce unii avocați se pot integra rapid în profesie în statul membru gazdă, în special prin promovarea unei probe de aptitudini conform dispozițiilor Directivei 89/48/CEE, alți avocați pe deplin calificați pot obține această integrare după o anumită perioadă de practică profesională în statul membru gazdă sub titlul profesional din statele membre de origine sau să continue să profeseze sub titlul profesional din statul membru de origine;

               (4)

               întrucât această perioadă trebuie să permită avocatului să se integreze în profesie în statul membru gazdă după verificarea experienței sale profesionale în acest stat membru;

               (5)

               întrucât luarea de măsuri în acest sens, la nivelul Comunității, se justifică nu numai pentru că, în comparație cu sistemul general de recunoaștere a diplomelor, ea asigură avocaților un mijloc mai simplu prin care se pot integra în profesie într-un stat membru, ci și pentru că, prin acordarea posibilității ca avocații să își poată exercita profesia cu caracter permanent sub titlul profesional din statul membru de origine într-un stat membru gazdă, se vine în întâmpinarea nevoilor justițiabililor care, datorită fluxurilor comerciale în creștere rezultate în special din piața internă, necesită consiliere atunci când derulează tranzacții transfrontaliere în care dreptul internațional, dreptul comunitar și drepturile naționale se suprapun adesea;

               (6)

               întrucât adoptarea de măsuri la nivelul Comunității se justifică, de asemenea, deoarece numai câteva state membre permit deja pe teritoriul lor exercitarea activităților de avocat, în alt mod decât prin prestare de servicii, de către avocații din alte state membre care profesează sub titlul profesional din țara lor de origine; întrucât, cu toate acestea, în statele membre în care există această posibilitate, modalitățile privind, de exemplu, domeniul de activitate și obligația de a se înregistra la autoritățile competente diferă considerabil; întrucât o astfel de diversitate de situații se traduce prin inegalități și denaturări ale concurenței între avocații din statele membre și constituie un obstacol în calea liberei circulații; întrucât numai o directivă de stabilire a condițiilor de exercitare a acestei profesii, în alt mod decât prin prestare de servicii, de către avocații ce profesează sub titlul profesional din statul membru de origine are capacitatea să soluționeze aceste dificultăți și să ofere aceleași oportunități avocaților și justițiabililor în toate statele membre;

               (7)

               întrucât, în conformitate cu obiectivul ei, prezenta directivă nu stabilește reglementări referitoare la situații de natură strict internă și nu aduce atingere normelor profesionale naționale decât în măsura în care este necesar pentru realizarea efectivă a obiectivului său; întrucât nu aduce în special atingere legislației naționale care reglementează accesul și exercitarea profesiei de avocat sub titlul profesional utilizat în statul membru gazdă;

               (8)

               întrucât este necesar ca avocații menționați în prezenta directivă să aibă obligația de a se înregistra la autoritatea competentă din statul membru gazdă pentru ca aceasta să se poată asigura că ei respectă normele profesionale și deontologice din acel stat; întrucât efectul acestei înregistrări, în ceea ce privește jurisdicțiile și gradele și tipurile de jurisdicții înaintea cărora pot să profeseze avocații, este determinat de legislația aplicabilă avocaților în statul membru gazdă;

               (9)

               întrucât avocații care nu sunt integrați în profesie în statul membru gazdă au obligația de a profesa în acel stat sub titlul profesional din țara lor de origine pentru a se asigura informarea corectă a consumatorilor și pentru a distinge între acești avocați și avocații din statul membru gazdă care profesează sub titlul profesional utilizat acolo;

               (10)

               întrucât avocaților la care se referă prezenta directivă trebuie să li se permită să acorde consultanță juridică în special în ceea ce privește dreptul statului membru de origine, dreptul comunitar, dreptul internațional și dreptul din statul membru gazdă; întrucât acest lucru era deja permis, în ceea ce privește prestarea de servicii, în temeiul Directivei 77/249/CEE a Consiliului din 22 martie 1977 pentru facilitarea exercitării efective a libertății de a presta servicii a avocaților (5); întrucât, cu toate acestea, este necesar să se prevadă, la fel ca în Directiva 77/249/CEE, posibilitatea de a exclude din activitățile avocaților care profesează sub titlul profesional din țara lor de origine în Regatul Unit și Irlanda anumite acte în materie imobiliară și succesorală; întrucât prezenta directivă nu aduce în nici un fel atingere dispozițiilor în temeiul cărora în fiecare stat membru anumite activități sunt rezervate altor profesii decât cea de avocat; întrucât este necesar să se reia din Directiva 77/249/CEE posibilitatea ca un stat membru gazdă să impună unui avocat care profesează sub titlul profesional din statul membru de origine să colaboreze cu un avocat local pentru reprezentarea sau apărarea unui client în justiție; întrucât această obligație se aplică în conformitate cu interpretarea oferită de Curtea de Justiție a Comunităților Europene, în special în hotărârea sa din 25 februarie 1988 în cauza 427/85, Comisia împotriva Germaniei (6);

               (11)

               întrucât, pentru a asigura buna funcționare a justiției, statelor membre ar trebui, prin reglementări speciale, să li se îngăduie să rezerve accesul la cele mai înalte grade de jurisdicție avocaților specializați, fără a împiedica integrarea avocaților statelor membre care îndeplinesc condițiile necesare;

               (12)

               întrucât un avocat înregistrat în statul membru gazdă sub titlul profesional din țara sa de origine trebuie să rămână înregistrat la autoritatea competentă din statul membru de origine pentru a-și păstra calitatea de avocat și a beneficia de prezenta directivă; întrucât, din acest motiv, colaborarea strânsă dintre autoritățile competente este indispensabilă, în special în cadrul unor eventuale proceduri disciplinare;

               (13)

               întrucât avocații la care se referă prezenta directivă, independent de calitatea lor de avocați salariați sau independenți în statul membru de origine, își pot exercita profesia în calitate de salariați în statul membru gazdă, în cazul în care acel stat membru oferă această posibilitate propriilor avocați;

               (14)

               întrucât scopul urmărit de prezenta directivă prin faptul că permite avocaților să profeseze în alt stat membru sub titlurile profesionale din țările lor de origine este totodată să le faciliteze obținerea titlului profesional al acelui stat membru gazdă; întrucât, în temeiul articolelor 48 și 52 din tratat, astfel cum au fost interpretate de Curtea de Justiție, statul membru gazdă are întotdeauna obligația de a lua în considerare experiența profesională dobândită pe teritoriul său; întrucât după trei ani de activitate efectivă și regulată în statul membru gazdă și în dreptul acelui stat, inclusiv dreptul comunitar, se poate prezuma că acești avocați au dobândit aptitudinile necesare pentru a se integra complet în profesia de avocat din statul membru gazdă; întrucât, la sfârșitul acestei perioade, avocatul care, după ce a fost supus unei verificări, își poate dovedi competența profesională în statul membru gazdă, trebuie să poată obține titlul profesional din acel stat membru; întrucât, în cazul în care perioada de activitate profesională efectivă și regulată de cel puțin trei ani include o perioadă mai scurtă de practică în dreptul statului membru gazdă, autoritatea ține cont și de orice alte cunoștințe despre dreptul statului respectiv, care se pot verifica într-un interviu; întrucât, în cazul în care nu se dovedește îndeplinirea acestor condiții, decizia luată de autoritatea competentă a statului gazdă de a nu elibera titlul profesional al statului în conformitate cu modalitățile de facilitare legate de aceste condiții trebuie motivată și poate fi supusă căilor de atac de drept intern;

               (15)

               întrucât evoluția economică și profesională demonstrează că posibilitatea de a exercita profesia de avocat în comun, inclusiv în asociere, a devenit o realitate; întrucât trebuie să se evite ca exercitarea în cadrul unui grup a profesiei în statul membru de origine să fie folosită ca pretext pentru a-i împiedica sau a-i descuraja să se stabilească în statul membru gazdă; întrucât trebuie, cu toate acestea, să li se permită statelor membre să adopte măsuri corespunzătoare pentru a atinge obiectivul legitim de a asigura independența profesiei; întrucât trebuie prevăzute anumite garanții în toate statele membre care permit exercitarea profesiei în cadrul unui grup,

         ADOPTĂ PREZENTA DIRECTIVĂ:
   Articolul 1
   Obiect, domeniu de aplicare și definiții
   (1)   Prezenta directivă are ca obiect facilitarea exercitării cu caracter permanent a profesiei de avocat cu titlu independent sau salariat într-un alt stat membru decât cel în care s-a obținut calificarea profesională.
   (2)   În sensul prezentei directive:

               (a)

               „avocat” înseamnă orice persoană care este resortisant al unui stat membru și care este autorizată să își exercite activitățile profesionale sub unul dintre următoarele titluri profesionale:

                           Belgia

                           Avocat/Advocaat/Rechtsanwalt

                           Danemarca

                           Advokat

                           Germania

                           Rechtsanwalt

                           Grecia

                           Δικηγοροζ

                           Spania

                           Abogado/Advocat/Avogado/Abokatu

                           Franța

                           Avocat

                           Irlanda

                           Barrister/Solicitor

                           Italia

                           Avvocato

                           Luxemburg

                           Avocat

                           Țările de Jos

                           Advocaat

                           Austria

                           Rechtsanwalt

                           Portugalia

                           Advogado

                           Finlanda

                           Asianajaja/Advokat

                           Suedia

                           Advokat

                           Regatul Unit

                           Advocate/Barrister/Solicitor

               (b)

               „stat membru de origine” înseamnă statul membru în care un avocat a obținut dreptul de a utiliza unul dintre titlurile profesionale menționate la litera (a), înainte de a exercita profesia de avocat într-un alt stat membru;

               (c)

               „stat membru gazdă” înseamnă statul membru în care un avocat profesează în conformitate cu dispozițiile prezentei directive;

               (d)

               „titlu profesional din statul membru de origine” înseamnă titlul profesional utilizat în statul membru în care un avocat a dobândit dreptul de a folosi acest titlu oficial de calificare înainte de a exercita profesia de avocat în statul membru gazdă;

               (e)

               „grup” înseamnă orice entitate, cu sau fără personalitate juridică, constituită în conformitate cu legislația unui stat membru, în cadrul căreia avocații își desfășoară activitățile profesionale împreună, sub un nume comun;

               (f)

               „titlu profesional corespunzător” sau „profesie corespunzătoare” înseamnă orice titlu profesional sau orice profesie aflată sub jurisdicția autorității competente la care s-a înregistrat un avocat în conformitate cu dispozițiile articolului 3, iar „autoritate competentă” înseamnă această autoritate.

         (3)   Prezenta directivă se aplică atât avocaților care își exercită profesia în mod independent, cât și avocaților salariați în statul membru de origine și, sub rezerva articolului 8, în statul membru gazdă.
   (4)   Exercitarea profesiei de avocat în sensul prezentei directive nu reglementează prestările de servicii care fac obiectul Directivei 77/249/CEE.
   Articolul 2
   Dreptul de a profesa sub titlul profesional din statul membru de origine
   Orice avocat are dreptul să exercite cu caracter permanent activitățile menționate la articolul 5 în oricare alt stat membru, sub titlul profesional din statul membru de origine.
   Integrarea în profesia de avocat în statul membru gazdă se face în conformitate cu dispozițiile articolului 10.
   Articolul 3
   Înregistrarea la autoritatea competentă
   (1)   Un avocat care dorește să profeseze într-un alt stat membru decât cel în care și-a obținut calificarea profesională este obligat să se înregistreze la autoritatea competentă din acel stat.
   (2)   Autoritatea competentă din statul membru gazdă înregistrează avocatul pe baza prezentării unui certificat care atestă înregistrarea lui la autoritatea competentă din statul membru de origine. Aceasta poate impune ca, atunci când este prezentat de către autoritatea competentă din statul membru de origine, certificatul să nu fie mai vechi de trei luni. Aceasta informează autoritatea competentă din statul membru de origine cu privire la înregistrare.
   (3)   În sensul aplicării alineatului (1):

               —

               în Regatul Unit și Irlanda, avocații care profesează sub un alt titlu profesional decât cel din Regatul Unit sau Irlanda se înregistrează fie la autoritatea competentă pentru profesia de „barrister” sau „advocate”, fie la autoritatea competentă pentru profesia de „solicitor”;

               —

               în Regatul Unit, autoritatea competentă pentru un „barrister” din Irlanda este cea competentă pentru profesia de „barrister” sau „advocate” și autoritatea competentă pentru un „solicitor” din Irlanda este cea competentă pentru profesia de „solicitor”;

               —

               în Irlanda, autoritatea competentă pentru un „barrister” sau un „advocate” din Regatul Unit este cea competentă pentru profesia de „barrister” și autoritatea competentă pentru un „solicitor” din Regatul Unit este cea competentă pentru profesia de „solicitor”.

         (4)   Atunci când autoritatea competentă dintr-un stat membru gazdă publică numele avocaților înregistrați, aceasta publică și numele avocaților înregistrați în temeiul prezentei directive.
   Articolul 4
   Exercitarea profesiei sub titlul profesional din statul membru de origine
   (1)   Un avocat care profesează într-un stat membru gazdă sub titlul profesional din statul membru de origine este obligat să își exercite profesia sub acest titlu, care trebuie indicat în limba oficială sau în una dintre limbile oficiale ale statului membru de origine, în mod inteligibil și astfel încât să se evite confuzia cu titlul profesional din statul membru gazdă.
   (2)   În sensul aplicării alineatului (1), statul membru gazdă poate impune unui avocat care profesează sub titlul profesional din statul membru de origine să indice organizația profesională din care face parte în statul membru de origine sau jurisdicția la care este admis în aplicarea legislației statului membru de origine. Statul membru gazdă poate impune, de asemenea, unui avocat care profesează sub titlul profesional din statul membru de origine să menționeze înregistrarea sa la autoritatea competentă din acel stat membru.
   Articolul 5
   Domeniul de activitate
   (1)   Sub rezerva alineatelor (2) și (3), un avocat care profesează sub titlul profesional din statul membru de origine exercită aceleași activități profesionale ca și un avocat care profesează sub titlul profesional corespunzător din statul membru gazdă și poate, în special, să acorde consultanță juridică cu privire la dreptul din statul membru de origine, dreptul comunitar, dreptul internațional și dreptul din statul membru gazdă. În orice împrejurare, acesta trebuie să respecte normele de procedură aplicabile înaintea instanțelor naționale.
   (2)   Statele membre care autorizează, pe teritoriul lor, o anumită categorie de avocați să întocmească acte care conferă competența de a administra bunurile persoanelor decedate sau de a constitui sau a transfera drepturi reale imobiliare care, în alt stat membru, sunt rezervate altor profesii decât aceea de avocat pot exclude de la astfel de activități pe avocații care profesează sub un titlu profesional din statul membru de origine conferit în unul dintre aceste din urmă state membre.
   (3)   Pentru exercitarea activităților legate de reprezentarea și apărarea în justiție a unui client și în măsura în care dreptul statului membru gazdă rezervă aceste activități avocaților care profesează sub titlul profesional al acelui stat, acesta din urmă poate impune avocaților care profesează sub titlurile profesionale din statele membre de origine să lucreze în colaborare fie cu un avocat care profesează înaintea instanțelor sesizate și care, atunci când este necesar, poate fi răspunzător înaintea acesteia, fie cu un „avoué”, care își exercită profesia pe lângă instanța respectivă.
   Cu toate acestea, pentru a asigura buna funcționare a justiției, statele membre pot elabora norme speciale de acces la curțile supreme, cum ar fi utilizarea de avocați specializați.
   Articolul 6
   Norme profesionale și deontologice aplicabile
   (1)   Indiferent de normele profesionale și deontologice care i se aplică în statul membru de origine, avocatul care profesează sub titlul profesional din statul membru de origine se supune acelorași norme profesionale și deontologice ca și avocații care profesează sub titlul profesional corespunzător din statul membru gazdă, în ceea ce privește toate activitățile pe care le exercită pe teritoriul acestuia.
   (2)   Avocaților care profesează sub titlul profesional din statul membru de origine trebuie să li se asigure reprezentarea corespunzătoare în organizațiile profesionale ale statului membru gazdă. Această reprezentare implică cel puțin dreptul de vot în alegerile pentru organele de conducere ale acelor organizații.
   (3)   Statul membru gazdă poate impune unui avocat care profesează sub titlul profesional din statul membru de origine fie să încheie o asigurare de răspundere profesională, fie să se afilieze la un fond de garantare profesională în conformitate cu normele pe care acel stat le stabilește pentru activitățile profesionale exercitate pe teritoriul său. Cu toate acestea, un avocat care profesează sub titlul profesional din statul membru de origine este exonerat de această obligație, în cazul în care face dovada unei asigurări plătite sau a unei garanții încheiate în conformitate cu normele din statul membru de origine, în măsura în care asigurarea sau garanția este echivalentă din punctul de vedere al condițiilor și al acoperirii. În cazul în care echivalarea este doar parțială, autoritatea competentă din statul membru gazdă poate impune încheierea unei asigurări sau a unei garanții suplimentare pentru a acoperi elementele care nu sunt deja acoperite de asigurarea sau garanția încheiate în conformitate cu normele din statul membru de origine.
   Articolul 7
   Proceduri disciplinare
   (1)   În cazul neîndeplinirii de către un avocat care profesează sub titlul profesional din statul membru de origine a obligațiilor în vigoare în statul membru gazdă, se aplică normele de procedură, sancțiunile și căile de atac prevăzute în statul membru gazdă.
   (2)   Înainte de a iniția o procedură disciplinară împotriva unui avocat care profesează sub titlul profesional din statul membru de origine, autoritatea competentă din statul membru gazdă informează autoritatea competentă din statul membru de origine cât mai curând posibil, furnizând toate informațiile utile.
   Primul paragraf se aplică, mutatis mutandis, în cazul în care este inițiată o procedură disciplinară de către autoritatea competentă din statul membru de origine, care informează corespunzător autoritatea competentă din statul sau statele membre gazdă.
   (3)   Fără a aduce atingere competenței decizionale a autorității competente din statul membru gazdă, aceasta cooperează pe tot parcursul întregii proceduri disciplinare cu autoritatea competentă din statul membru de origine. În special, statul membru gazdă adoptă dispozițiile necesare pentru ca autoritatea competentă din statul membru de origine să își poată prezenta observațiile înaintea instanțelor competente să soluționeze în căile de atac.
   (4)   Autoritatea competentă din statul membru de origine decide cum să acționeze, în aplicarea propriilor norme de procedură și de fond, ca urmare a unei decizii a autorității competente din statul membru gazdă privind un avocat care profesează sub titlul profesional din statul membru de origine.
   (5)   Deși nu este o condiție necesară pentru luarea unei decizii de către autoritatea competentă din statul membru gazdă, retragerea temporară sau permanentă de către autoritatea competentă din statul membru de origine a autorizației de exercitare a profesiei conduce automat la interdicția temporară sau permanentă ca avocatul în cauză să profeseze sub titlul profesional din statul membru de origine în statul membru gazdă.
   Articolul 8
   Exercitarea profesiei ca avocat salariat
   Un avocat înregistrat într-un stat membru sub titlul profesional din statul membru de origine poate profesa ca avocat salariat în serviciul altui avocat, într-o asociere sau societate de avocați sau al unei întreprinderi publice sau private, în măsura în care statul membru gazdă permite acest lucru avocaților înregistrați sub titlul profesional utilizat în acel stat.
   Articolul 9
   Motivare și căi de atac
   Deciziile de a refuza înregistrarea menționată la articolul 3 sau de a anula această înregistrare, precum și deciziile de pronunțare a sancțiunilor disciplinare trebuie motivate.
   Aceste decizii pot face obiectul căilor de atac de drept intern.
   Articolul 10
   Asimilarea cu avocatul statului membru gazdă
   (1)   Un avocat care profesează sub titlul profesional din statul membru de origine și care își desfășoară activitatea efectiv și cu regularitate, pe o perioadă de cel puțin trei ani în statul membru gazdă, în domeniul dreptului acelui stat, inclusiv dreptul comunitar, este exceptat de la îndeplinirea condițiilor prevăzute la articolul 4 alineatul (1) litera (b) din Directiva 89/48/CEE pentru a fi admis în profesia de avocat în statul membru gazdă. „Activitate desfășurată efectiv și cu regularitate” înseamnă exercitarea reală a activității, fără nici o altă întrerupere decât cele care rezultă din evenimentele vieții de zi cu zi.
   Avocatul în cauză are obligația de a aduce dovada în fața autorității competente din statul membru gazdă în legătură cu această activitate efectivă exercitată cu regularitate în statul membru gazdă pe o perioadă de cel puțin trei ani în domeniul dreptului statului membru gazdă. În acest scop:

               (a)

               avocatul furnizează autorității competente din statul membru gazdă toate informațiile și documentele utile, în special despre numărul și natura cauzelor în care a acordat asistență juridică;

               (b)

               autoritatea competentă a statului membru gazdă poate să verifice caracterul efectiv și regularitatea activității exercitate și poate să ceară, dacă este necesar, avocatului să ofere, verbal sau în scris, clarificări sau precizări suplimentare referitoare la informațiile și documentele menționate la litera (a).

         Decizia luată de autoritatea competentă din statul membru gazdă de a nu acorda o exceptare în cazul în care nu s-a prezentat dovada că cerințele prevăzute în primul paragraf au fost îndeplinite trebuie motivată și poate face obiectul căilor de atac de drept intern.
   (2)   Un avocat care profesează sub titlul profesional din statul membru de origine într-un stat membru gazdă poate, în orice moment, să impună ca diploma lui să fie recunoscută în conformitate cu Directiva 89/48/CEE, în vederea obținerii admiterii în profesia de avocat în statul membru gazdă și a exercitării acesteia sub titlul profesional corespunzător profesiei din acel stat membru.
   (3)   Un avocat care profesează sub titlul profesional din statul membru de origine și care a desfășurat în mod efectiv și cu regularitate o activitate profesională în statul membru gazdă pe o perioadă de cel puțin trei ani, dar pe o perioadă mai scurtă în domeniul dreptului acelui stat membru, poate obține de la autoritatea competentă din statul membru gazdă admiterea în profesia de avocat în statul membru gazdă și dreptul de a o practica sub titlul profesional corespunzător profesiei din acel stat membru, fără a fi obligat să îndeplinească condițiile prevăzute la articolul 4 alineatul (1) litera (b) din Directiva 89/48/CEE, în condițiile și în conformitate cu procedura descrisă mai jos:

               (a)

               autoritatea competentă din statul membru gazdă ia în considerare activitatea exercitată efectiv și cu regularitate în cursul perioadei prevăzute mai sus și orice cunoștințe și experiență profesională în dreptul statului membru gazdă, orice participare la cursuri și seminarii despre dreptul statului membru gazdă, inclusiv dreptul profesional și deontologia;

               (b)

               avocatul pune la dispoziția autorității competente din statul membru gazdă orice informație și documentație utilă, în special despre cauzele în care a acordat asistență juridică. Activitatea exercitată efectiv și cu regularitate de către avocat în statul membru gazdă și capacitatea sa de a continua activitatea pe care a exercitat-o în acel stat sunt evaluate pe baza unui interviu de către autoritatea competentă a statului membru gazdă, interviu al cărui scop este de a verifica caracterul efectiv și regularitatea activității exercitate.

         Decizia autorității competente din statul membru gazdă de a nu acorda autorizația în cazul în care nu s-a prezentat dovada că cerințele stabilite în primul paragraf au fost îndeplinite trebuie motivată și poate face obiectul căilor de atac de drept intern.
   (4)   Autoritatea competentă din statul membru gazdă poate, printr-o decizie motivată și care poate face obiectul căilor de atac de drept intern, să refuze să acorde unui avocat permisiunea de a beneficia de dispozițiile prezentului articol, în cazul în care consideră că aceasta ar aduce atingere ordinii publice, în special ca urmare a unor abateri disciplinare, a unor plângeri sau incidente de orice fel.
   (5)   Reprezentanții autorității competente însărcinați cu examinarea cererii trebuie să păstreze confidențialitatea asupra informațiilor primite.
   (6)   Un avocat admis în profesia de avocat în statul membru gazdă în conformitate cu modalitățile prevăzute la alineatele (1), (2) și (3) are dreptul să folosească, pe lângă titlul profesional corespunzător profesiei de avocat din statul membru gazdă, titlul profesional din țara lui de origine, exprimat în limba oficială sau în una dintre limbile oficiale ale statului membru de origine.
   Articolul 11
   Exercitarea profesiei în cadrul unui grup
   În cazul în care este autorizată exercitarea profesiei în cadrul unui grup de către avocații care își exercită activitățile sub titlul profesional corespunzător, se aplică următoarele dispoziții cu privire la avocații care doresc să exercite activități cu acest titlu sau care se înregistrează la autoritatea competentă.

               (1)

               Unul sau mai mulți avocați care aparțin aceluiași grup în statul membru de origine și care profesează sub titlul profesional din țara lor de origine într-un stat membru gazdă își pot exercita activitățile profesionale în cadrul unei sucursale sau agenții a grupului lor din statul membru gazdă. Cu toate acestea, în cazul în care normele fundamentale care reglementează acel grup în statul membru de origine sunt incompatibile cu normele fundamentale care rezultă din actele cu putere de lege și actele administrative din statul membru gazdă, acestea din urmă se aplică în măsura în care respectarea lor este justificată de interesul general constând în protecția clientului și a terților.

               (2)

               Fiecare stat membru permite unuia sau mai multor avocați din același grup sau din același stat membru de origine care profesează pe teritoriul său sub titlul profesional din statul membru de origine accesul la o formă de exercitare a profesiei în cadrul unui grup. În cazul în care statul membru oferă avocaților săi posibilitatea alegerii între mai multe forme de exercitare a profesiei în cadrul unui grup, aceleași forme stau și la dispoziția avocaților menționați anterior. Modalitățile în conformitate cu care acești avocați își exercită activitățile în comun în statul membru gazdă sunt reglementate de actele cu putere de lege și actele administrative din statul membru respectiv.

               (3)

               Statul membru gazdă adoptă măsurile necesare pentru a permite, de asemenea, exercitarea profesiei în comun între:

                           (a)

                           mai mulți avocați din diferite state membre care profesează sub titlurile profesionale din statele membre de origine;

                           (b)

                           unul sau mai mulți avocați care fac parte din categoria menționată la litera (a) și unul sau mai mulți avocați din statul membru gazdă.

                     Modalitățile în conformitate cu care acești avocați își exercită activitățile în comun în statul membru gazdă sunt reglementate de actele cu putere de lege și actele administrative din statul membru respectiv.

               (4)

               Un avocat care dorește să profeseze sub titlul profesional din statul membru de origine informează autoritatea competentă din statul membru gazdă despre faptul că este membru al unui grup în statul membru de origine și furnizează toate informațiile utile despre acel grup.

               (5)

               Prin derogare de la punctele 1-4, un stat membru gazdă, în măsura în care interzice avocaților care profesează sub propriul titlu profesional corespunzător să exercite profesia de avocat într-un grup în care unele persoane nu sunt membre ale acestei categorii profesionale, poate refuza să permită unui avocat înregistrat sub titlul profesional din statul membru de origine să profeseze pe teritoriul său ca membru al grupului său. Se consideră că grupul include persoane care nu sunt membre ale acestei categorii profesionale în cazul în care:

                           —

                           capitalul grupului este deținut în întregime sau parțial sau

                           —

                           se utilizează denumirea sub care profesează sau

                           —

                           se exercită puterea de decizie, de fapt sau de drept,

                     de către persoane care nu au calitatea de avocați în sensul articolului 1 alineatul (2).
               În cazul în care normele fundamentale care reglementează un grup de avocați din statul membru de origine sunt incompatibile fie cu normele în vigoare în statul membru gazdă, fie cu dispozițiile primului paragraf, statul membru gazdă se poate opune deschiderii unei sucursale sau unei agenții pe teritoriul său fără restricțiile prevăzute la punctul 1.

         Articolul 12
   Denumirea grupului
   Indiferent de modalitățile în conformitate cu care avocații profesează sub titlul profesional din statul membru de origine în statul membru gazdă, aceștia pot folosi denumirea oricărui grup căruia îi aparțin în statul membru de origine.
   Statul membru gazdă poate impune ca, pe lângă denumirea reglementată la primul paragraf, să se menționeze forma juridică a grupului din statul membru de origine și numele membrilor grupului care profesează în statul membru gazdă.
   Articolul 13
   Cooperarea dintre autoritățile competente din statul membru de origine și cel gazdă și confidențialitatea
   Pentru a facilita aplicarea prezentei directive și pentru a evita aplicarea incorectă a dispozițiilor sale cu scopul unic de a eluda reglementările aplicabile în statul membru gazdă, autoritatea competentă din statul membru gazdă și autoritatea competentă din statul membru de origine colaborează strâns și își oferă reciproc asistență.
   Acestea trebuie să păstreze confidențialitatea asupra informațiilor pe care le schimbă între ele.
   Articolul 14
   Desemnarea autorităților competente
   Statele membre desemnează autoritățile competente împuternicite să primească cererile și să ia deciziile la care se face referire în prezenta directivă până la 14 martie 2000. Statele membre informează celelalte state membre și Comisia cu privire la aceasta.
   Articolul 15
   Raportarea de către Comisie
   În termen de cel mult zece ani de la intrarea în vigoare a prezentei directive, Comisia raportează Parlamentului European și Consiliului cu privire la progresul înregistrat în aplicarea directivei.
   După toate consultările necesare, Comisia își prezintă cu această ocazie concluziile și orice modificări care pot fi aduse sistemului existent.
   Articolul 16
   Transpunerea
   (1)   Statele membre adoptă actele cu putere de lege și actele administrative necesare pentru a se conforma prezentei directive până la 14 martie 2000. Statele membre informează de îndată Comisia cu privire la aceasta.
   Atunci când statele membre adoptă aceste dispoziții, acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 17
   Prezenta directivă intră în vigoare la data publicării ei în Jurnalul Oficial al Comunităților Europene.
   Articolul 18
   Destinatari
   Prezenta directivă se adresează statelor membre.

      Adoptată la Bruxelles, 16 februarie 1998.

            Pentru Parlamentul European

            Președintele

         J. M. GIL-ROBLES

            Pentru Consiliu

            Președintele

         J. CUNNINGHAM

      (1)  JO C 128, 24.5.1995, p. 6 și

      JO C 355, 25.11.1996, p. 19.

      (2)  JO C 256, 2.10.1995, p. 14.

      (3)  Avizul Parlamentului European din 19 iunie 1996 (JO C 198, 8.7.1996, p. 85), Poziția Comună a Consiliului din 24 iulie 1997 (JO C 297, 29.9.1997, p. 6), Decizia Parlamentului European din 19 noiembrie 1997 (Decizia Consiliului din 15 decembrie 1997).

      (4)  JO L 19, 24.1.1989, p. 16.

      (5)  JO L 78, 26.3.1977, p. 17, directivă modificată ultima dată de Actul de aderare din 1994.

      (6)  Culegere 1988, p. 1123.


title: Directiva 2014/84/UE a Comisiei din 30 iunie 2014 de modificare a apendicelui A din anexa II la Directiva 2009/48/CE a Parlamentului European și a Consiliului privind siguranța jucăriilor, în ceea ce privește nichelul  Text cu relevanță pentru SEE

text:
               1.7.2014

               RO

               Jurnalul Oficial al Uniunii Europene

               L 192/49

         DIRECTIVA 2014/84/UE A COMISIEI
   din 30 iunie 2014
   de modificare a apendicelui A din anexa II la Directiva 2009/48/CE a Parlamentului European și a Consiliului privind siguranța jucăriilor, în ceea ce privește nichelul
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/48/CE a Parlamentului European și a Consiliului din 18 iunie 2009 privind siguranța jucăriilor (1), în special articolul 46 alineatul (3),
   întrucât:

               (1)

               Directiva 2009/48/CE stabilește cerințele generale pentru substanțele clasificate ca fiind cancerigene, mutagene sau toxice pentru reproducere (CMR), în conformitate cu Regulamentul (CE) nr. 1272/2008 al Parlamentului European și al Consiliului (2). Substanțele CMR din categoria 2 nu pot fi utilizate în jucării, în componente ale jucăriilor sau în părți microstructurale distincte ale jucăriilor, cu excepția cazului în care aceste substanțe sunt în concentrații individuale egale sau mai mici decât concentrațiile relevante stabilite pentru clasificarea amestecurilor care le conțin ca CMR, sunt inaccesibile copiilor sau utilizarea lor a fost permisă. Comisia poate permite utilizarea substanțelor CMR, categoria 2 în jucării în cazul în care utilizarea substanței a fost evaluată de comitetul științific competent și acesta a constatat siguranța acestora, în special din punctul de vedere al expunerii, iar substanța nu este interzisă în articole de consum, în conformitate cu Regulamentul (CE) nr. 1907/2006 al Parlamentului European și al Consiliului (3). Apendicele A din anexa II la Directiva 2009/48/CE conține lista substanțelor CMR și a utilizărilor permise ale acestora.

               (2)

               Nichelul (Nr. CAS 7440-02-0) este un metal tipic. Principalele sale utilizări primare sunt în producerea de aliaje cu conținut de nichel (inclusiv oțel inoxidabil), în placarea cu nichel, în producția de produse cu conținut de nichel, precum bateriile și electrozii de sudură, și în producția de substanțe chimice care conțin nichel. Nichelul este, de asemenea, utilizat în jucării pentru rezistența sa la coroziune și conductivitate electrică ridicată, de exemplu, în șine de cale ferată în miniatură și pentru contacte de baterii.

               (3)

               Nichelul este clasificat în Regulamentul (CE) nr. 1272/2008 drept substanță carcinogenă din categoria 2. În absența unor cerințe specifice, nichelul poate fi prezent în jucării în concentrații egale cu sau mai mici decât concentrațiile relevante stabilite pentru clasificarea amestecurilor care le conțin ca CMR, și anume 1 %.

               (4)

               Nichelul a fost supus unei evaluări cuprinzătoare în conformitate cu Regulamentul (CEE) nr. 793/93 al Consiliului (4). Raportul Uniunii Europene de evaluare a riscurilor din 2008 (EU RAR) (5) a ajuns la concluzia că, în ceea ce privește evaluarea profesională referitoare la carcinogenitate, este nevoie de mai multe studii care să evalueze carcinogenitatea inhalării de nichel. Addendumul din 2009 (6) la EU RAR, pregătit în scopul măsurilor tranzitorii în conformitate cu Regulamentul (CE) nr. 1907/2006, a ajuns la concluzia că nu sunt necesare măsuri suplimentare la nivelul Uniunii, dat fiind că rezultatele obținute de cei doi ani de studiu de carcinogenitate cu expunerea la nichel metalic prin inhalare a șobolanilor nu au indicat o revizuire a clasificării existente în ceea ce privește carcinogenitatea.

               (5)

               Apendicele A din anexa II la Directiva 2009/48/CE permite utilizarea nichelului în oțelul inoxidabil din jucării, întrucât nichelul din oțelul inoxidabil s-a dovedit sigur în ceea ce privește proprietățile sale cancerigene.

               (6)

               Pentru a evalua riscul pentru sănătate în ceea ce privește prezența nichelului metalic în jucăriile electrice (nichelare, acoperire și aliaje care să permită conductivitate electrică), Comisia a solicitat un aviz Comitetului științific privind riscurile de sănătate și de mediu (SCHER). SCHER a constatat în avizul său „Evaluarea riscurilor pentru sănătate legate de utilizarea nichelului metalic (Nr. CAS 7440-02-0) în jucării”, adoptat la 25 septembrie 2012, că riscul de tumoare datorat expunerii la nichel la manipularea jucăriilor nu este prezent, deoarece inhalarea nichelului metalic provenind de la jucării este extrem de puțin probabilă. SCHER a ajuns de asemenea la concluzia că utilizarea nichelului în anumite părți ale jucăriilor pentru a permite funcționarea electrică corectă a jucăriilor va duce la un nivel foarte scăzut de expunere la nichel prin administrare orală sau cutanată, ca urmare a restricțiilor privind eliberarea de nichel aplicabile părților din jucării care conțin metal și a suprafeței reduse a părților care conțin nichel care permit funcționarea corectă a jucăriilor electrice. Astfel, SCHER nu prevede riscuri pentru sănătate.

               (7)

               În conformitate cu punctul 5 litera (c) subpunctul (ii) din partea III a anexei II la Directiva 2009/48/CE, utilizarea substanțelor CMR din categoria 2 nu poate fi permisă în cazul în care substanța este interzisă în temeiul Regulamentului (CE) nr. 1907/2006. Rubrica 27 din anexa XVII la respectivul regulament limitează numai utilizarea nichelului în ansamblurile de tije care sunt introduse în urechi perforate și în alte părți perforate ale corpului uman, în articole destinate să vină în contact direct și prelungit cu pielea și în articole destinate să vină în contact direct și prelungit cu pielea, în cazul în care sunt acoperite cu alte materiale decât nichelul. Restricțiile de la punctul 27 al anexei XVII la Regulamentul (CE) nr. 1907/2006 nu conduc la o interdicție totală pentru utilizarea în toate articolele de consum, în temeiul regulamentului respectiv. Prezenta directivă nu ar trebui să afecteze aplicarea punctului 27 din anexa XVII la Regulamentul (CE) nr. 1907/2006 jucăriilor care sunt articole destinate să vină în contact direct și prelungit cu pielea.

               (8)

               Prin urmare, Directiva 2009/48/CE ar trebui modificată în consecință.

               (9)

               Măsurile prevăzute de prezenta directivă sunt conforme cu avizul comitetului instituit în temeiul articolului 47 din Directiva 2009/48/CE,

         ADOPTĂ PREZENTA DIRECTIVĂ:
   Articolul 1
   Apendicele A din anexa II la Directiva 2009/48/CE se înlocuiește cu următorul text:

         „Apendicele A

            Lista substanțelor CMR și a utilizărilor permise ale acestora în conformitate cu punctele 4, 5 și 6 din partea III

                     Substanță

                     Clasificare

                     Utilizarea permisă

                     Nichel

                     CMR 2

                     În jucării și componente ale jucăriilor confecționate din oțel inoxidabil.
                     În componente ale jucăriilor destinate a fi conductoare de curent electric.”

   Articolul 2
   (1)   Statele membre adoptă și publică până la 1 iulie 2015 cel târziu actele cu putere de lege și actele administrative necesare pentru a se conforma prezentei directive. Statele membre comunică Comisiei textul acestor acte.
   Statele membre aplică aceste dispoziții de la 1 iulie 2015.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 30 iunie 2014.

            Pentru Comisie

            Președintele

         José Manuel BARROSO

      (1)  JO L 170, 30.6.2009, p. 1.

      (2)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

      (3)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

      (4)  Regulamentul (CEE) nr. 793/93 a Consiliului din 23 martie 1993 privind evaluarea și controlul riscurilor substanțelor existente (JO L 84, 5.4.1993, p. 1).

      (5)  http://echa.europa.eu/documents/10162/cefda8bc-2952-4c11-885f-342aacf769b3

      (6)  http://echa.europa.eu/documents/10162/13630/nickel_denmark_en.pdf


title: Directiva 93/57/CEE a Consiliului din 29 iunie 1993 de modificare a anexelor la Directivele 86/362/CEE și 86/363/CEE de stabilire a conținuturilor maxime de reziduuri de pesticide de pe și din cereale și produsele alimentare de origine animală

text:
               03/Volumul 13

               RO

               Jurnalul Ofícial al Uniunii Europene

               181

         31993L0057

               L 211/1

               JURNALUL OFÍCIAL AL UNIUNII EUROPENE

      DIRECTIVA 93/57/CEE A CONSILIULUI

   din 29 iunie 1993
   de modificare a anexelor la Directivele 86/362/CEE și 86/363/CEE de stabilire a conținuturilor maxime de reziduuri de pesticide de pe și din cereale și produsele alimentare de origine animală
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), în special articolul 11,
   având în vedere Directiva 86/363/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe alimentele de origine animală (2), în special articolul 11,
   având în vedere propunerea Comisiei,
   întrucât este de dorit actualizarea nomenclaturii din anexa I la Directivele 86/362/CEE și 86/363/CEE, pentru a le pune în conformitate cu Regulamentul (CEE) nr. 2587/91 al Comisiei (3);
   întrucât este de dorit, de asemenea, extinderea domeniului de aplicare al anexei I la Directiva 86/362/CEE, în așa fel încât aceasta să se aplice nu numai la orezul nedecorticat sau natural, ci și la orezul decorticat și la orezul semialbit sau albit, dat fiind că o proporție importantă de orez este pusă în circulație sub aceste denumiri;
   întrucât, ținând seama de progresele științei și tehnicii și de constrângerile impuse de sănătatea publică și de agricultură, sunt de dorit completarea, de acum înainte, a anexei II la Directiva 86/363/CEE în ceea ce privește dispozițiile referitoare la stabilirea conținutului maxim pentru ouăle de pasăre și gălbenușurile de ou și stabilirea conținuturilor pentru pesticidele enumerate în respectivul text; întrucât, din dorința de claritate, este de dorit prezentarea unei versiuni codificate a respectivei anexe;
   întrucât, din același motiv, este de asemenea de dorit modificarea Directivelor 86/362/CEE și 86/363/CEE, prin adăugarea de dispoziții referitoare la alte reziduuri de pesticide pentru cereale și produsele de origine animală, și anume: acefat, benomil, carbendazim, cloropirifos, cloropirifos-metil, clorotaionil, cipermetrină, deltametrină, fenvalerat, glifosat, imazalil, iprodion, mancozeb, maneb, metamidofos, metiram, permetrin, procimidon, propineb, tiofanat-metil, vinclozolin, zineb;
   întrucât datele referitoare la anumite combinații de pesticide și de cereale sau de pesticide și produse alimentare de origine animală sunt cu toate acestea insuficiente; întrucât va fi necesară o perioadă care să nu depășească patru ani pentru producerea acestor date; întrucât, în consecință, valorile maxime ar trebui stabilite pe baza acestor date până la 1 ianuarie 1998; întrucât lipsa unor date satisfăcătoare va conduce, în mod normal, la stabilirea de valori în funcție de pragul de dozare corespunzător;
   întrucât, pentru a aprecia mai bine ingestia potențială maximă de reziduuri de pesticide pe cale alimentară, este prudent să se stabilească simultan, atunci când este posibil, conținuturile maxime de reziduuri din fiecare pesticid în toate componentele principale ale rației alimentare; întrucât acest conținut reprezintă utilizarea de cantități minime de pesticide necesare pentru o combatere adecvată, aplicate în așa fel încât cantitatea de reziduuri să fie cât mai mică sau acceptabilă din punct de vedere toxicologic;
   întrucât conținuturile maxime de reziduuri stabilite de prezenta directivă vor trebui revizuite în cadrul reevaluărilor substanțelor active prevăzute în programul de lucru menționat la articolul 8 alineatul (2) al Directivei 91/414/CEE a Consiliului din 15 iulie 1991 privind introducerea pe piață a produselor fitosanitare (4),
   ADOPTĂ PREZENTA DIRECTIVĂ:
   Articolul 1
   Directiva 86/362/CEE se modifică după cum urmează:

               1.

               anexa I se înlocuiește cu textul de mai jos:

                           Codul NC

                           Denumirea mărfii

                           ex 1001

                           Grâu

                           1002 00 00

                           Secară

                           1003 00

                           Orz

                           1004 00

                           Ovăz

                           1005

                           Porumb

                           1006

                           Orez

                           1007 00

                           Sorg

                           ex 1008

                           Hrișcă, mei și alte cereale

               2.

               la partea A a anexei II se adaugă reziduurile de pesticide de mai jos:

                           Reziduuri de pesticide

                           Conținut maxim în mg/kg (ppm)

                           20. ACEFAT

                           0,02 (5)

                           21. BENOMIL

                           total în echivalent carbendazim

                                       (a)

                                       :

                                       orz

                                       0,1 (5)

                                       :

                                       alte cereale

                           22. CARBENDAZIM

                           23. TIOFANAT-METIL

                           24. CLOROPIRIFOS

                                       (b)

                                       :

                                       orz

                                       0,05 (5)

                                       :

                                       alte cereale

                           25. CLOROPIRIFOS-METIL

                           0,05 (5): orez

                           26. CLOROTALONIL

                                       0,1

                                       :

                                       grâu, secară, orz, ovăz și tritical

                                       0,01 (5)

                                       :

                                       alte cereale

                           27. CIMEPRMETRIN, inclusiv alte amestecuri ale constituenților izomeri
                           (totalul izomerilor)

                                       (b)

                                       :

                                       grâu, orz, ovăz și secară

                                       0,05 (5)

                                       :

                                       alte cereale

                           28. DELTAMETRIN

                           1

                           29. FENVALERAT, inclusiv alte amestecuri de constituenți izomeri
                           (totalul izomerilor)

                                       (b)

                                       :

                                       orz, ovăz, secară și tritical

                                       0,05 (5)

                                       :

                                       alte cereale

                           30. GLIFOSAT

                                       5

                                       :

                                       grâu, secară și tritical

                                       20

                                       :

                                       orz și ovăz

                                       0,1 (5)

                                       :

                                       alte cereale

                           31. IMAZALIL

                           0,02 (5)

                           32. IPRODION

                                       0,5*

                                       :

                                       grâu

                                       (c)

                                       :

                                       orz și orez

                                       0,02 (5)

                                       :

                                       alte cereale

                           33. MANCOZEB

                           totalul exprimat în echivalent CS2

                                       0,05 (5)

                                       :

                                       porumb și orez

                                       (b)

                                       :

                                       alte cereale

                           34. MANEB

                           35. METIRAM

                           36. PROPINEB

                           37. ZINEB

                           38. METAMIDOFOS

                           0,01 (5)

                           39. PERMETRIN
                           (totalul izomerilor)

                                       0,02

                                       :

                                       porumb

                                       2

                                       :

                                       alte cereale

                           40. PROCIMIDON

                           0,02 (5)

                           41. VINCLOZOLIN
                           (totalul de vinclozolin și de metaboliți exprimați ai acestuia care cuprind fracțiunea de 3,5-dicloroanilină)

                           0,05 (5)

         Articolul 2
   Directiva 86/363/CEE se modifică după cum urmează:

               1.

               anexa I se înlocuiește cu textul de mai jos:

                           Codul NC

                           Denumirea mărfurilor

                           0201

                           Carne de animale din specia bovină, proaspătă sau refrigerată

                           0202

                           Carne de animale din specia bovină, congelată

                           0203

                           Carne de animale din specia porcină, proaspătă, refrigerată sau congelată

                           0204

                           Carne de animale din specia ovină sau porcină, proaspătă, refrigerată sau congelată

                           0205 00 00

                           Carne de animale din specia cabalină, de măgar sau catâr, proaspătă, refrigerată sau congelată

                           0206

                           Organe comestibile de la animale din speciile bovină, porcină, ovină, caprină, cabalină, de măgar sau de catâr, proaspete, refrigerate sau congelate

                           0207

                           Carne și organe comestibile proaspete, refrigerate sau congelate de păsări de la nr. 0105 (cocoși și găini, rațe, gâște, curci și bibilici)

                           ex 0208

                           Alte feluri de carne și organe comestibile, proaspete, refrigerate sau congelate

                           0209 00

                           Slănină fără părți slabe, grăsime de porc și grăsime de pasăre netopită, proaspete, refrigerate sau congelate, sărate sau în saramură, uscate sau afumate

                           0210

                           Carne și organe comestibile, sărate sau în saramură, uscate sau afumate; făinuri sau pulberi comestibile de carne sau de organe

                           0401

                           Lapte și smântână, neconcentrate și fără adaos de zahăr sau alți îndulcitori

                           0402

                           Lapte și smântână, concentrate sau cu adaos de zahăr și alți îndulcitori

                           0405 00

                           Unt și alte materii grase din lapte

                           0406

                           Brânzeturi și caș

                           0407 00

                           Ouă de pasăre cu coajă, proaspete, conservate sau fierte

                           0408

                           Ouă de pasăre, fără coajă și gălbenușuri de ouă, proaspete, uscate, fierte în apă sau în abur, coapte, congelate sau conservate în alt mod, inclusiv cu adaos de zahăr și alți îndulcitori

                           1601 00

                           Cârnați, cârnăciori și produse similare din carne, din organe sau din sânge; preparate alimentare pe baza acestor produse

                           1602

                           Alte preparate și conserve din carne, din organe sau din sânge

               2.

               vechea anexă II devine anexa II partea A și se modifică după cum urmează:

                           Reziduuri de pesticide

                           Conținuturi maxime în mg/kg (ppm)

                           în materia grasă conținută în carne, preparate din carne, organe și materii grase animale enumerate în anexa I la pozițiile ex 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00, 1602 (7)
                               (10)

                           în laptele proaspăt de vacă și în laptele integral, enumerate în anexa I la poziția 0401; pentru alte produse alimentare de la pozițiile 0401, 0402, 0405 00, 0406, în conformitate cu (8)
                               (10)

                           în ouăle proaspete, fără coajă, pentru ouăle de păsări și gălbenușurile de ouă menționate în anexa I la pozițiile 0407 00, 0408 (9)
                               (10)

                           1. ALDRIN

                           izolat sau împreună în echivalent dieldrină (HEOD)

                           0,2

                           0,006

                           0,02

                           2. DIELDRIN (HEOD)

                           3. CLORDAN (totalul izomerilor cis și trans și a oxiclordanului, exprimați în clordan)

                           0,05

                           0,002

                           0,005

                           4. DDT [totalul p, p′-DDT, o, p′-DDT, p, p′-DDE și p, p′-TDE (DDD), exprimați în DDT]

                           1

                           0,04

                           0,1

                           5. ENDRIN

                           0,05

                           0,0008

                           0,005

                           6. HEPTACLOR (totalul de heptaclor și de heptaclor-epoxid, exprimați în heptaclor)

                           0,2

                           0,004

                           0,02

                           7. HEXACLORO-BENZEN (HCB)

                           0,2

                           0,01

                           0,02

                     8.   HEXACLOROCICLOHEXAN (HCH)

                           8.1. izomer alfa

                           0,2

                           0,004

                           0,02

                           8.2. izomer beta

                           0,1

                           0,003

                           0,01

                           8.3. izomer gamma

                           2
                           ex 0204 carne de ovine
                           1 alte produse

                           0,008

                           1

                           9. CLOROPIRIFOS

                           0,05 (6)

                           0207 carne de pasăre

                           0,01 (6)

                           0,01 (6)

                           10. CLOROPIRIFOS-METIL

                           0,05 (6)

                           0,01 (6)

                           0,01 (6)

                           11. CIPERMETRIN,
                           inclusiv alte amestecuri de compuși izomeri (totalul izomerilor)

                           0,05 (6)

                           0207 carne de pasăre
                           0,2 alte produse

                           0,02

                           0,05 (6)

                           12. DELTAMETRIN

                           0,05
                           0207 carne de pasăre

                           0,05 (6)

                           13. FENVALERAT,
                           inclusiv alte amestecuri de compuși izomeri (totalul izomerilor)

                               (11)

                           0207 carne de pasăre
                           0,5 alte produse

                           0,05

                               (11)

                           14. PERMETRIN
                           (totalul izomerilor)

                           0,5

                           0,05

                           0,05

               3.

               la anexa II se adaugă textul de mai jos:
               „PARTEA B

                           Reziduuri de pesticide

                           Conținuturi maxime în mg/kg (ppm)

                           în substanța grasă conținută în carne, preparate din carne, organe și materii grase animale enumerate în anexa I la pozițiile ex 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00 și 1602

                           în lapte și produsele din lapte enumerate în anexa I la pozițiile 0401, 0402, 0405 00 și 0406

                           în ouăle proaspete, fără coajă, pentru ouăle de păsări și gălbenușurile de ouă menționate în anexa I la pozițiile 0407 00 și 0408

                           1. ACEFAT

                           0,02 (12)

                           0,02 (12)

                           0,02 (12)

                           2. BENOMIL

                           totalul exprimat în carbendazim

                           0,1 (12)

                           0,1 (12)

                           0,1 (12)

                           3. CARBENDAZIM

                           4. TIOFONAT-METIL

                           5. CLOROTALONIL

                           0,01 (12)

                           0,01 (12)

                           0,01 (12)

                           6. GLIFOSAT

                           0,5
                           ex 0206 rinichi de porc
                           2
                           ex 0206 rinichi de bovine, caprine și ovine
                           0,1 alte produse (12)

                           0,1 (12)

                           0,1 (12)

                           7. IMAZALIL

                           0,02 (12)

                           0,02 (12)

                           0,02 (12)

                           8. MANCOZEB

                           totalul exprimat în CS2

                           0,05 (12)

                           0,05 (12)

                           0,05 (12)

                           9. MANEB

                           10. METIRAM

                           11. PROPINEB

                           12. ZINEB

                           13. METAMIDOFOS

                           0,01 (12)

                           0,01 (12)

                           0,01 (12)

                           14 IPRODION

                           (totalul compușilor tuturor produselor de metabolizare care cuprind fracțiunea de 3,5-dicloroani-lină, exprimate în echivalent 3,5 dicloroani-lină)

                           0,05 (12)

                           0,05 (12)

                           0,05 (12)

                           15. PROCIMIDON

                           16. VINCLOZOLIN

         Articolul 3
   Statele membre pun în aplicare actele cu putere de lege și actele administrative necesare pentru a se conforma prezentei directive până la 31 decembrie 1993.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   Prezenta directivă se adresează statelor membre.

      Adoptată la Luxemburg, 29 iunie 1993.

            Pentru Consiliu

            Președintele

         S. AUKEN

      (1)  JO L 221, 7.8.1986, p. 37. Directivă, astfel cum a fost modificată ultima dată prin Directiva 90/654/CEE (JO L 353, 17.12.1990, p. 48).

      (2)  JO L 221, 7.8.1986, p. 43.

      (3)  JO L 259, 26.7.1991, p. 1.

      (4)  JO L 230, 19.8.1991, p. 1.

      (5)  Indică limita de detectare.
   (a) (b) (c) Începând de la 1 ianuarie 1998 și cu excepția cazului în care se adoptă alte valori, se va aplica conținutul maxim de mai jos:

               (a)

               :

               0,1*

               (b)

               :

               0,05*

               (c)

               :

               0,02*.

      (6)  Indică limita de detectare.

      (7)  Pentru produsele alimentare cu un conținut de materie grasă egal cu sau mai mic de 10 % din greutate, cantitatea de reziduuri se referă la greutatea totală a produsului dezosat. În acest caz, conținutul maxim este de 1/10 din valoarea exprimată prin raportare la cantitatea de substanță grasă, dar trebuie să fie cel puțin egal cu 0,01 mg/kg.

      (8)  Pentru a exprima conținutul de reziduuri pentru laptele de vacă proaspăt și laptele de vacă integral, calculul se va face pe baza unui conținut de substanță grasă egal cu 4 % din greutate.
   Pentru laptele proaspăt și integral de altă origine animală, reziduurile se exprimă prin raportare la substanță grasă.
   Pentru celelalte produse alimentare enumerate în anexa I, la pozițiile 0401, 0402, 0405 00 și 0406:

               —

               cu un conținut de substanță grasă mai mic de 2 % din greutate, conținutul maxim este egal cu jumătate din cel stabilit pentru laptele proaspăt și cel integral,

               —

               cu un conținut de substanță grasă egal cu sau mai mare de 2 % din greutate, conținutul maxim se exprimă în mg/kg de substanță grasă. În acest caz, conținutul maxim este de 25 ori mai mare decât cel pentru laptele proaspăt și laptele integral.

      (9)  Pentru ouă și produsele pe bază de ouă cu un conținut de substanță grasă mai mare de 10 %, conținutul maxim se exprimă în mg/kg de substanță grasă. În acest caz, conținutul maxim este de 10 ori mai mare decât cel pentru ouăle proaspete.

      (10)  Notele (1), (2) și (3) nu se aplică în cazul în care se indică limita de detectare.

      (11)  Cu excepția adoptării altor niveluri la 1 ianuarie 1998, conținutul maxim aplicabil va fi următorul: 0,05*.

      (12)  Indică limita de detectare.”


title: Directiva 2014/79/UE a Comisiei din 20 iunie 2014 de modificare a apendicelui C din anexa II la Directiva 2009/48/CE a Parlamentului European și a Consiliului privind siguranța jucăriilor, în ceea ce privește TCEP, TCPP și TDCP  Text cu relevanță pentru SEE

text:
               21.6.2014

               RO

               Jurnalul Oficial al Uniunii Europene

               L 182/49

         DIRECTIVA 2014/79/UE A COMISIEI
   din 20 iunie 2014
   de modificare a apendicelui C din anexa II la Directiva 2009/48/CE a Parlamentului European și a Consiliului privind siguranța jucăriilor, în ceea ce privește TCEP, TCPP și TDCP
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/48/CE a Parlamentului European și a Consiliului din 18 iunie 2009 privind siguranța jucăriilor (1), în special articolul 46 alineatul (2),
   întrucât:

               (1)

               Substanța fosfat de tris(2-cloretil) (denumită în continuare „TCEP”), nr. CAS 115-96-8 este un ester fosforic utilizat ca plastifiant ignifug în polimeri. Principalele ramuri industriale în care s-a utilizat TCEP sunt industria de construcții, de mobilă și industria textilă. TCEP este clasificat, în temeiul Regulamentului (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (2), ca substanță cancerigenă din categoria 2 și substanță toxică pentru reproducere din categoria 1B.

               (2)

               Directiva 2009/48/CE stabilește cerințe generale pentru substanțele care sunt clasificate drept cancerigene, mutagene sau toxice pentru reproducere (CMR) în conformitate cu Regulamentul (CE) nr. 1272/2008. Astfel de substanțe nu pot fi utilizate în jucării, în componente ale jucăriilor sau în părți microstructurale distincte ale jucăriilor, cu excepția cazului în care acestea sunt inaccesibile copiilor, permise printr-o decizie a Comisiei sau prezente în concentrații individuale egale cu sau mai mici decât concentrațiile relevante stabilite pentru clasificarea amestecurilor care le conțin ca CMR. În absența unor cerințe specifice, TCEP poate fi astfel prezent în jucării în concentrații egale cu sau mai mici decât concentrația relevantă stabilită pentru clasificarea amestecurilor care conțin această substanță ca CMR, și anume 0,5 %, începând de la 20 iulie 2013, și 0,3 %, de la 1 iunie 2015.

               (3)

               TCEP a fost supus unei evaluări cuprinzătoare în 2009 în conformitate cu Regulamentul (CEE) nr. 793/93 al Consiliului din 23 martie 1993 privind evaluarea și controlul riscurilor prezentate de substanțele existente (3). Raportul de evaluare a riscurilor, intitulat „European Union Risk Assessment on TCEP” (Raport al Uniunii Europene de evaluare a riscurilor privind TCEP), arată că TCEP migrează ușor și, atunci când este ingerat, duce la toxicitate în rinichi, ficat și creier, provocând deteriorarea sănătății și prezentând riscul de a produce cancer.

               (4)

               Raportul de evaluare a riscurilor arată, de asemenea, că, începând cu 2001, producția de TCEP în UE a încetat. Utilizarea sa în UE a scăzut, de asemenea, TCEP fiind înlocuit progresiv cu alte substanțe ignifuge. Cu toate acestea, prezența TCEP în jucării nu poate fi exclusă, deoarece majoritatea jucăriilor disponibile pe piața UE sunt importate, fiind astfel fabricate în afara UE.

               (5)

               Pentru a evalua efectele asupra sănătății ale TCEP în jucării și caracterul adecvat al limitelor generice pentru TCEP ca substanță CMR, stabilite prin Directiva 2009/48/CE, Comisia a trimis o cerere de aviz Comitetului științific pentru riscurile asupra sănătății și mediului (CSRSM). În avizul său, adoptat la 22 martie 2012 și intitulat „Opinion on tris(2-chloroethyl)phosphate (TCEP) in toys” [Aviz privind fosfatul de tris(2-cloretil) (TCEP) în jucării], CSRSM constată că au fost observate efecte asupra sănătății (în special, efecte asupra rinichilor) după expunerea repetată la 12 mg de TCEP/kg de greutate corporală pe zi. CSRSM constată, de asemenea, că nivelul de TCEP constatat de Agenția pentru protecția mediului din Danemarca (APE din Danemarca) în jucării (0,5-0,6 %), astfel cum se menționează în raportul său intitulat „Survey and risk assessment of perfume and flavours in toys and childcare articles. Survey of chemical substances in consumer products” (Studiu și evaluarea riscurilor parfumurilor și aromelor în jucării și articole pentru îngrijirea copiilor. Studiu privind substanțele chimice în produsele de consum), prezintă un risc pentru copii, chiar și fără a lua în considerare alte expuneri. Atunci când analizează expunerea la TCEP din alte surse decât jucăriile (de exemplu, aer, praf), CSRSM concluzionează că nicio expunere suplimentară prin intermediul jucăriilor nu poate fi considerată drept sigură și recomandă stabilirea limitei pentru TCEP în jucării la limita de detecție obținută printr-o metodă analitică suficient de sensibilă.

               (6)

               Luând în considerare cele de mai sus, valorile limită generice de 0,5 % și 0,3 % menționate în Directiva 2009/48/CE par inadecvate pentru protecția sănătății copiilor. În urma consultării părților interesate, „limita de detecție obținută printr-o metodă analitică suficient de sensibilă” pentru TCEP a fost fixată la 5 mg/kg. Deoarece această limită se referă la un nivel de detecție, ea nu se bazează pe o abordare toxicologică.

               (7)

               Pe lângă TCEP, CSRSM a evaluat, de asemenea, alternativele halogenate ale TCEP, și anume fosfat de tris[2-cloro-1-(clormetil)etil] (denumit în continuare „TDCP”), nr. CAS 13674-87-8, și fosfat de tris(2-cloro-1-metiletil) (denumit în continuare „TCPP”), nr. CAS 13674-84-5, în avizul menționat mai sus din 22 martie 2012. Aceste alternative au fost evaluate în 2008 în conformitate cu Regulamentul (CEE) nr. 793/93.

               (8)

               În avizul său, CSRSM este de acord cu concluziile evaluărilor de risc pentru alternative conform cărora există suficiente informații obținute din structurile, proprietățile fizico-chimice, profilurile toxicocinetice și mutagene ale TCEP, TDCP și TCPP pentru a sprijini o abordare calitativă prin extrapolare, ceea ce indică un posibil risc de carcinogenitate pentru TCPP printr-un mecanism care nu este genotoxic. Extrapolarea implică, conform CSRSM, că aceste considerații privind TCEP ar putea fi aplicate, de asemenea, alternativelor sale halogenate, în cazul în care acestea din urmă sunt utilizate în procesul de fabricație a jucăriilor.

               (9)

               TDCP este clasificat în conformitate cu Regulamentul (CE) nr. 1272/2008 în categoria de substanțe cancerigene 2, iar în ceea ce privește TCPP, deși nu este clasificat, CSRSM a identificat un posibil risc de carcinogenitate. Prin urmare, în conformitate cu considerațiile de mai sus pentru TCEP și cu avizul CSRSM, ar trebui ca și valorile limită pentru TCPP și TDCP să fie stabilite la 5 mg/kg.

               (10)

               Directiva 2009/48/CE prevede că, pentru a asigura o protecție suplimentară a sănătății copiilor, pot fi stabilite valori limită specifice pentru substanțe chimice atunci când este cazul, pentru jucăriile destinate copiilor în vârstă de până la trei ani sau pentru alte jucării destinate a fi introduse în cavitatea bucală.

               (11)

               Prin urmare, Directiva 2009/48/CE ar trebui modificată în consecință.

               (12)

               Măsurile prevăzute în prezenta directivă sunt conforme cu avizul Comitetului instituit în temeiul articolului 47 din Directiva 2009/48/CE,

         ADOPTĂ PREZENTA DIRECTIVĂ:
   Articolul 1
   Apendicele C din anexa II la Directiva 2009/48/CE se înlocuiește cu următorul text:

         „Apendicele C

      Valori limită specifice pentru substanțele chimice utilizate în jucăriile destinate utilizării de către copiii mai mici de 36 de luni sau în alte jucării destinate introducerii în cavitatea bucală, adoptate în conformitate cu articolul 46 alineatul (2)

                  Substanța

                  Nr. CAS

                  Valoarea limită

                  TCEP

                  115-96-8

                  5 mg/kg (conținut limită)

                  TCPP

                  13674-84-5

                  5 mg/kg (conținut limită)

                  TDCP

                  13674-87-8

                  5 mg/kg (conținut limită)”

   Articolul 2
   (1)   Statele membre adoptă și publică până la 21 decembrie 2015 cel târziu actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
   Statele membre aplică aceste dispoziții de la 21 decembrie 2015.
   Atunci când statele membre adoptă aceste dispoziții, acestea cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 20 iunie 2014.

            Pentru Comisie

            Președintele

         José Manuel BARROSO

      (1)  JO L 170, 30.6.2009, p. 1.

      (2)  JO L 353, 31.12.2008, p. 1.

      (3)  JO L 84, 5.4.1993, p. 1.